КъБР-м и Iэтащхьэ КIуэкIуэ Казбек лэжьыгъэ IуэхукIэ хуэзащ Дзасэжь Хьэзрэталий
КъБР-м и Iэтащхьэ КIуэкIуэ Казбек лэжьыгъэ IуэхукIэ IущIащ КъБР-м ис Муслъымэнхэм я дин IуэхущIапIэм и унафэщI Дзасэжь Хьэзрэталийрэ Iэбу Хьэнифэ и цIэр зезыхьэ Кавказ Ищхъэрэ ислъам университетым и ректор Чочаев Шарабутдинрэ. ЗэIущIэм апхуэдэу хэтащ КъБР-м ис Муслъымэнхэм я дин IуэхущIапIэм и унафэ-щIым и япэ къуэдзэ Мисиров Хъызыр, КъБР-м ис Муслъымэнхэм я дин IуэхущIапIэм и унафэщIым и къуэдзэхэу Сыжажэ Алимрэ Джэдгъэф Аслъэнрэ.
КIуэкIуэ Казбек Дзасэжь Хьэзрэталий ехъуэхъуащ республикэм и муслъымэнхэм я VIII отчет-хэхыныгъэ зэхуэсым КъБР-м ис Муслъымэнхэм я дин IуэхущIапIэм и унафэщIу зэрыхахыжамкIэ. «Уэ аргуэру а къулыкъур къызэрыпхуагъэфэщэжам къегъэлъагъуэ цIыхухэм дзыхьышхуэ къызэрыпхуащIыр. ИлъэсипщIым къриубыдэу уэри уи дэIэпыкъуэгъухэми лэжьыгъэшхуэ евгъэкIуэкIащ мамырыгъэр зи тегъэщIапIэ ислъам диным и лъапIэныгъэхэр гъэбыдэным хуэунэтIауэ. Шэч къытесхьэркъым республикэм дин зэхуэмыдэхэр щызыIыгъхэм я зэгурыIуэныгъэр гъэбыдэным адэкIи фызэрытелэжьэнум», — къыхигъэщащ КъБР-м и Iэтащхьэм.
КIуэкIуэ Казбекрэ Дзасэжь Хьэзрэталийрэ тепсэлъыхьащ КъБР-м ис Муслъымэнхэм я дин IуэхущIапIэм илъэситху гъунэгъум зэфIигъэкIын хуейуэ къыпэщыт къалэнхэм. Республикэм и Iэтащхьэм ДУМ-м и унафэщIым фIыщIэш-хуэ хуищIащ коронавирус узыфэ зэрыцIалэм земыгъэубгъуным хуэгъэзауэ ягъэува мардэхэм цIыхухэр щытета зэманым дэIэпыкъуэгъу хуэныкъуэхэм защIэгъэкъуэным хуэгъэзауэ лэжьыгъэшхуэ зэрырагъэкIуэкIам папщIэ. ЗэIущIэм апхуэдэу и гугъу щащIащ республикэм и мэжджыт нэхъыщхьэр къызыхуэтыншэу зэгъэпэщыжыным теухуа лэжьыгъэр зэрекIуэкIым, ар и кIэм зэрынэблэгъам. А лэжьыгъэхэм щIадзауэ щытащ Дзасэжь Хьэзрэталий республикэм и Iэтащхьэм апхуэдэ лъэIукIэ зыхуигъэза нэужь. Мэжджыт нэхъыщхьэр зыхуей хуэгъэзэным жыджэру хэтащ щIыналъэм и хьэрычэтыщIэхэри.
Дзасэжь Хьэзрэталий КIуэкIуэ Казбек фIыщIэ хуищIащ жылагъуэм къыщекIуэкI Iуэхухэм КъБР-м ис Муслъымэн-хэм я дин IуэхущIапIэм хуэфэщэн къа- лэн зэрыщигъэзащIэм гулъытэ зэрыхуищIым папщIэ. «Дин лэжьакIуэхэм адэкIи тлъэкI къагъэнэнукъым тхьэм и арэзыщIыныгъэм телажьэхэр хабзэм тетыным, гъэсэныгъэ дахэ яхэлъхьэным хуэгъэзауэ. Ди лэжьыгъэр хуэунэтIащ зытет диным, къызыхэкIа лъэпкъым емылъытауэ цIыхухэм пщIэ зэхуащIу, зэгурыIуэу къызэдекIуэкIыным. Дэ щIэх-щIэхыурэ даIущIэнущ мэжджытхэм екIуалIэхэм, ди лэжьыгъэм унэтIыныгъэщIэхэр къызэрыхэдгъэхьэным яужь дитынущ. Ди къалэныр цIыхухэр зыгъэщхьэрыуэну хэтхэм дяпэ- кIи дапэщIэтынырщ, республикэм илъ мамырыгъэмрэ зэгурыIуэныгъэмрэ тхъумэнырщ», — къыхигъэщащ абы.
КъБР-м и Iэтащхьэм и сайтым а махуэ дыдэм къралъхьащ дин зэхуэмыдэхэр зезыхьэхэм яку дэлъ зэгурыIуэныгъэр гъэбыдэным, щIэблэр хабзэ дахэ яхэлъу къэгъэтэджыным хуищIа хэлъхьэныгъэшхуэхэм, жылагъуэ Iуэхухэм жыджэру зэрыхэлэжьыхьым щхьэкIэ «Къэбэрдей-Балъкъэр Республикэм и пащхьэм щиIэ фIыщIэхэм папщIэ» орденыр Дзасэжь Хьэзрэталий зэрыратыр къыщыгъэлъэгъуа Указыр.
КъБР-м и Iэтащхьэмрэ Правительствэмрэ я пресс-IуэхущIапIэ.
